Predkladacia správa

	Materiál „Správa o realizácii reformy daňovej správy“ sa predkladá na rokovanie vlády  SR na základe plánu práce vlády na rok 2002.

	Dňa 20. 6. 2001 bol vládou SR schválený návrh  reformy daňovej správy SR. Dôvodom na vypracovanie tohto návrhu  bola potreba stanoviť ucelenú koncepciu rozvoja daňovej správy Slovenskej republiky, ktorá zabezpečí v určenom časovom horizonte jej transformáciu na modernú a efektívnu správu podporujúcu dobrovoľné plnenie daňových povinností daňovými subjektami, uplatňovanie daňových zákonov dôsledne a spravodlivo, rešpektovanie práv daňových subjektov a zároveň spĺňajúcu kritériá a štandardy používané v daňových správach členských krajín Európskej únie.

Ako vyplýva aj zo  záverov poslednej návštevy misie Medzinárodného menového fondu /MMF/ uskutočnenej v decembri 2001, vo všeobecnosti sa vo viacerých oblastiach dosiahol značný pokrok smerom k zvýšeniu efektívnosti a účinnosti daňovej správy. Zreteľne sa prejavuje zvýšená autonómia daňovej správy, posilnila sa pôsobnosť Daňového riaditeľstva SR , nové funkčné útvary v rámci daňového riaditeľstva začínajú vykonávať svoje funkcie s pôsobnosťou pre celú krajinu, uskutočňujú sa prípravy na zrušenie malých daňových úradov a realizuje sa  komplexný reformný program.

	Samotný materiál obsahuje všeobecnú úvodnú časť o cieľoch reformy daňovej správy SR, poskytuje informácie o aktuálnom stave plnenia úloh v jednotlivých oblastiach reformy a stanovuje úlohy, ktoré je ešte potrebné zabezpečiť pre vstup Slovenskej republiky do Európskej únie.	

Súčasťou Správy je aj Doložka finančných, ekonomických, environmentálnych vplyvov a vplyvov na zamestnanosť, ktorá tvorí prílohu tohto materiálu.	

Správa neprešla medzirezortným pripomienkovým konaním, pretože reforma daňovej správy bola schválená uznesením vlády č. 581 zo dňa 20. júna 2001 a správa má informatívny charakter, obsahuje hodnotenie reformného procesu za obdobie od jej schválenia po koniec I. polroku 2002.